open-index/open-wikipedia-markdown huggingface dataset:
Cappuccino

**Cappuccino** ta un bebida di koffie cayente basa ariba espresso o matcha cu un capa di lechi scuma. E lechi ta wordo kenta (60–70 °C) y scuma cu un straal di stoom cayente bou di presion. Asina e scuma di lechi ta wordo agrega na e espresso. 

## Etimologia
"Cappuccino" ta hanya su nomber for di e ordo religioso Capuchinoes, miembronan di ordo mas grandi, Franciscanoes. E color di espresso mescla cu e lechi scuma tabata similar na e color di trahe di capuchino.

## Descripcion
Un cappuccino ta consisti di ⅓ espresso, ⅓ di e lechi kenta y ⅓ di e scuma di lechi. Por ehempel, si e cantidad di espresso ta un *shot* di 30ml, ora ey 30ml di lechi kenta y e mesun cantidad di e scuma di lechi ta wordo añadi na e koffie. 

Cappuccino ta conoci pa su arte di latte, esey ta ensera arte decorativo den e capa di scuma di un cappuccino o un latte. Figuranan ta wordo crea y forma cu tecnicanan special di basha lechi scuma, o door di usa un pen pa pinta e figuranan ariba e capa di scuma. Hasta e uzo di siroop por yuda crea figuranan mas compleho.
RED Democratico

**RED Democratico** (RED) ta un partido politico na Aruba. Di 2017 te 2021 e partido a forma parti di e coalicion di gobierno MEP-POR-RED, cu tabata sostene e gabinete Wever-Croes I. Esaki tabata e prome gabinete den cual RED tabatin participacion.

## Historia
RED Democratico a ser funda dia 30 di mei 2003 pa lucha pa conserva e relacionnan di Aruba cu Reino y asina combati corupcion. Rudy Lampe tabata e fundado y lider di partido.

RED por wordo considera como un partido di programa, cu a haci bon gobernacion un tema politico. Ademas, tempo di su fundacion e partido a profila su mes publicamente como e unico partido politico Arubano, cu tabata pro reconocimiento di derechonan di personanan gay y un reforma di e politica pa cu droga. E partido ta conoci tambe pa e idea cu desicionnan politico importante mester wordo tuma solamente despues di consulta popular via di un referendum.

## Participacion electoral

Na su prome salida den eleccionnan pa parlamento di Aruba na 2005, e partido a logra 3.330 voto y un asiento, cu a wordo ocupa pa Rudy Lampe. Na e eleccionnan di 2009 y 2013 e partido no a drenta parlamento. Na 2009, RED a campaña na Aruba pa e eleccionnan pa Parlamento Europeo, na nòmber di su partido ruman Hulandes, GroenLinks. Despues cu na 2013 e partido a perde hopi voto, e lider di partido Rudy Lampe a declara di baha for di su funcion. Ricardo Croes ta bira lider di partido na 2016. Bou di Croes como lider di lista e partido ta bolbe saca un asiento den eleccion 2017. RED ta obtene 4166 voto, e mayor cantidad den su historia electoral. Seguidamente e partido a forma parti di gobierno den e coalicion MEP-POR-RED. Entre 2017 y 2021 Rudy Lampe a representa e partido como vakminister den gabinete Wever-Croes I. Na eleccion 2021 e partido a ricibi 1789 voto perdiendo su asiento den parlamento. Durante su campaña e punto importante di atenshon tabata un sistema nobo pa e conducta di votacion den parlamento di Aruba.

## Organisacion
Lider di partido
* 2003-2013: Rudy Lampe (kende a encabesa e lista na 2005, 2009 y 2013)
* 2017-2021: Ricardo Croes (kende a encabesa e lista na 2017 y 2021)

Lider di fraccion 
* 2005-2009: Rudy Lampe (fraccion cu un solo miembro)
* 2017-2021: Ricardo Croes (fraccion cu un solo miembro)

Presidente di partido
* 2016-2017: Leo Croes
* 2017-2020: Thomas Ruiz
* 2020-2022: Kisasha van der Bliek
* 2022-2025: Rene Kock
* 2025-presente: Fejite Zijlstra
Haile Selassie

**Haile Selassie  I** (☆ Tafari Makonnen, 23 di yüli 1892 na Ejsersa Goro - † 27 di ougùstùs 1975 na Addis Ababa) tabata emperador di Etiopia for di 2 di aprel 1930 te ku 12 di sèptèmber 1974. E tabata regente plenipotensiario di Etiopia for di 1916 te 1930, ora cu el a wòrdu koroná komo emperador di Etiopia siendo miembro di e dinastia Solomoniko. El a bringa kontra Italia, poko promé ku Guera Mundial II. E tabata un di e fundadónan di e Liga di Nashonnan i Nashonnan Uni i e tabata e di 8 persona ku a ser rekonosé komo *Time Person of the Year*.

Haile Selassie ta ser konsiderá un figura determinante den historia moderno di Etiopia. Promé ku el a yega na poder el a derotá Ras Gugsa Wole Bitul (nieto di Emperatriz Taytu) di Begemidr (aktualmente Gondar) na e bataya di Anchem na 1928. El a purba di modernisá e pais dor di un seri di reformanan polítiko i sosial, inkluyendo e introdukshon di e konstitushon na 1931, su promé konstitushon skirbí, i e abolishon di sklabitut.

Haile Selassie ta e figura prinsipal di Rastafari, un movementu religioso na Jamaica ku a surgi poko despues ku el a bira emperador den añanan 1930. Rastafari ta konsiderá Selassie komo e reinkarnashon di Hesus, aunke e mes tabata ortodokso.
Celsius

**Celsius** (simbolo: **°C**) ta un scala di temperatura yama pa e astronomo Sueco Anders Celsius (1701–1744). Na 1742, A. Celsius a propone pa e thermometer ta parti den 100 grado, y el a stipula dos punto como referencia. E prome ta e punto di vries di awa na 0° y e punto di herbe na 100°, cada un na presion atmosferico di 1 atmosfeer.
Scala di temperatura

**Scala di temperatura** ta un metodo pa midi y standarisa temperatura, den otro palabra, e ta un forma pa expresa temperatura den cifra. Tin diferente scala di temperatura desaroya pa varios aplicacion.

## Inventor di scalanan di temperatura
Den pasado tabatin varios persona cu a haci experimento riba temperatura. Asina a desaroya scala di temperatura a base di diferente medida di caracteristicanan di material.
Accion Democratico Nacional

**Accion Democratico Nacional** (ADN) tabata un partido politico Arubano cu tabata activo entre 1985 y 2001. E tabatin un signatura social-democratico y tabata uza e color blauw. Entre 1986 y 1994 ADN a forma parti di e consecutivo gobiernonan di coalicion di pais Aruba.

## Historia
ADN a ser fundá dia 21 di april 1985 como un "partido di cunucu" dor di ex-politiconan di Movimiento Electoral di Pueblo, cu a critica e manera cu MEP tabata maneha e reglanan di democracia y e faboritismo pa cu e elite di partido. Fundadonan tabata Pedro Bislip, ex-gezaghebber, John Booi, ex-secretario insular y Charro Kelly, cu tabata e di dos candidato riba lista di MEP cu mas voto personal den eleccion 1983. 

## Participacion electoral

Entre 1985 y 1987 John Booi tabata presidente y lider di partido. Su sucesor tabata Charro Kelly. Na eleccion 1985 pa parlamento di Aruba e partido ta logra 3.216 voto y dos asiento (for di un total di 21). Entrante 1 di januari 1986 el a goberna hunto cu partido AVP, PPA y PDA den e prome gabinete Arubano, gabinete Henny Eman I. Na juni 1987 ADN a bandona e coalicion y Charro Kelly su puesto como minister di Obra Publico. E siguiente dos eleccion e partido ta logra un asiento den parlamento; esta cu 2298 voto na 1989 y 2314 voto na 1993. E ta bira partner di coalicion den gabinete Oduber I y gabinete Oduber II. Na 1994 e partido a opta pa no participa den eleccion y ta disparce for di e parlamento. E siguiente eleccionnan na 1997 y 2001 e no ta logra suficiente voto pa haya representacion den parlamento. Despues di esaki e partido a bira inactivo i lider di partido Charro Kelly a retira for di politica.

## Organisacion
Lider di partido:
* 1985-1987: John Booi (a encabesa e lista na eleccion 1985)
* 1987-2001: Charro Kelly (a encabesa e lista na eleccion 1989, 1993, 1997 y 2001)
Lydia Emerencia

**Lydia Angela Emerencia** (☆ 1954 na Aruba) ta un sientífiko, dirigente i polítiko arubiano-hulandes. E tabata gezaghebber di Boneiru for di 2012 te ku 2014.

## Bida i karera
Emerencia a nase na Aruba den un famia grandi. Su mama tabata di Aruba i su tata di Boneiru. E tin dos titulo di doktor den siensia sosial, un di Universidat di Utrecht i un di Universidat Radboud na Nijmegen. 

Despues di e fundashon na 1990 di e Instituto Pedagogico Arubano (IPA), un instituto di formashon públiko, na nivel di HBO, pa maestro den enseñansa infantil, básiko i sekundario, el a wòrdu empleá, promé komo dosente di pedagogia i despues komo direktor. For di 2002 te ku 2010 e tabata rektor na Universidat di Aruba i a bira direktor di e sentro di investigashon i desaroyo ei na 2010.

Dia 1 di aprel 2012 el a asumí e funshon di gezaghebber di Boneiru, komo susesor di Glenn Thodé. Na fin di novèmber 2013 el a entregá su retiro, despues ku un moshon di deskonfiansa kontra dje a wòrdu aprobá. Finalmente el a keda te 1 di mart 2014. Edison Rijna a asumí su tareanan (inicialmente komo remplasante) dia 1 di mart.

Na ougùstùs 2014 el a kuminsá traha komo direktor interino di SGB. Aki su tarea tabata pa hiba e kalidat di diferente departamento na nivel hulandes. E inovashonnan imponé for di Den Haag a kousa hopi disturbio entre e empleadonan. Riba 3 di mart 2016 el a baha for di su funshon, poko promé ku e fin di su término.

For di aña 2012 e tabata miembro di direktiva di fundashon Prins Bernhard Cultuurfonds Caribisch Gebied (PBCCG, awendia Cultuurfonds Caribisch Gebied), na nòmber di Boneiru.

:Category:Polítiko di Boneiru
STINAPA Boneiru

**STINAPA Boneiru** (*Stichting Nationale Parken Bonaire*) ta un organisashon no-gubernamental (NGO) ku ta responsabel pa maneha e parkenan nashonal na isla di Boneiru. STINAPA ta miembro di Dutch Caribbean Nature Alliance.

## Origen
STINAPA Boneiru a surgi na fin di añanan 80 komo e susesor di STINAPA N.A. (*Stichting Nationale Parken Nederlandse Antillen*). E fundashon aki a wòrdu fundá na 1962 pa proteha i maneha zonanan di naturalesa na Antias Hulandes, of obhetonan di geologia, arkeologia of historia, i pone e zonanan aki na servisio di bienestar, edukashon i rekreashon di e poblashon y di turistanan.  

E promé aktividatnan a tuma lugá na Boneiru kaminda na 1969 Washington National Park (promé ku el a uni ku Slagbaai) a wòrdu establesé, e promé parke nashonal di Antias. E aña ei Bonaire National Marine Park a yega tambe. Despues di esaki tambe a kuminsá ku proyektonan na Kòrsou i Saba, entre otro, i na fin di añanan 80 di siglo 20 fundashonnan separá a wòrdu establesé na tur e islanan di Karibe Hulandes.

## Link eksterno
*Wepsait ofisial di STINAPA Boneiru
Lista di imagen na Boneiru

Esaki ta un **lista di imagen na Boneiru**, den orden kronológiko i inkompleto.

Un imagen ta nifiká aki kualke obra di arte tridimensional den e espasio públiko di e entidat públiko karibense Boneiru, kaminda imágen ta wòrdu usá komo un konsepto kolektivo pa skultura, estatua, instalashon, monumento i otro obra di skultura.
Lac

**Lac** (hulandes: *Lac Baai*) ta situá na kosta sur-ost di e isla Boneiru den Hulanda Karibense. E laguna natural poko hundu, di 700 hektar, ta separá di laman pa refnan i ta kontené veltnan di yerba di kaña, mas o menos 100 hektar di mondi di mangel i un waf chikitu pa piskadó. Lac ta asigná komo área protehá, área "Ramsar" i *[[Important Bird Area]]* (IBA). Den Karibe Hulandes, e ta e área ku mayó rikesa di biodiversidat.

Riba e kosta sur di e laguna tin e playa di Sorobon; dor di su awa poko hundu, Sorobon ta konosí komo un di e mihó lugánan di windsurf na mundu. Lac tambe ta wòrdu klasifiká tur aña den e kompetensia internashonal di windsurf konosí komo PWA-Worldtour.

## Naturalesa
Pa motibu di e diversidat altu di su habitatnan, Lac tin hopi espesie, inkluyendo espesie protehá internashonalmente, manera koral, tortuga di laman, entre otro e tortuga di laman bèrdè (*Chelonia mydas*), karkó (*Lobatus gigas*), chogogo (*Phoenicopterus ruber*) i gutu pretu (*Scarus guacamaia*), pero tambe yerba di laman i mangel. E mangelnan ta protehá e kosta di eroshon i ta proveé lugánan di krio pa parha i piská. E área ta sirbi pues komo kriadero vital pa piská di koral i área di forahe pa paranan migratorio i di awa.

Den e laguna, BirdLife International a identifiká un área di 2.076 hektar komo un zona importante pa paranan (IBA), pasobra e ta sostené e poblashon di espesie di paranan menasá òf ku presensia limitá, entre otro e paloma di mondi òf warbacoa (*Patagioenas corensis*), lora i chonchorogai (*Elaenia martinica*). Den pasado, el a sostené e brui di e garsa barika blanku (*Egretta tricolor*), garsa kòrá (*Egretta rufescens*) i garsa blanku chikí (*Egretta thula*) i probablemente tambe e brui di e krabèchi korona hel (*Nyctanassa violacea*). IBA tambe ta sirbi komo un lugá di drumi pa e makuaku (*Fregata magnificens*) i komo un área di kuminda pa e paranan migratorio i di awa.

E maneho di e área ta den man di e Bonaire National Marine Park.


Snorkeling Lac Bay, Bonaire (12841798505).jpg|Snorkelmentu den Lac.
Cassiopea frondosa (upside down) in the shallowest of tide pools by Lac Bay - Bonaire - Leeward Antilles - 17 April 2010.jpg|Kwal bolteá (*Cassiopea frondosa*) den awa poko hundu.
Snorkeling Lac Bay, Bonaire (12842178804).jpg|Snorkelmentu den Lac.
Lac Windsurfers (7157710029).jpg|Praktikando windsurf na Lac
Ultimate windsurfing hangout Jibe City (Bonaire 2014) (15545292217).jpg
Playa de Sorobon.jpg|Playa di Sorobon
Nayib Bukele

**Nayib Armando Bukele Ortez** (☆ 24 di yüli 1981 na San Salvador) ta un polítiko i empresario salvadoreño ku ta e di 43° presidente di El Salvador for di 1 di yüni 2019. E tabata e promé presidente desde José Napoleón Duarte (1984-1989) ku no a wòrdu elegi for di seno di un di e dos partidonan politico mas grandi di e pais: e partido iskierdista Frente Farabundo Martí para la Liberación Nacional (FMLN) i e partido derechista ARENA (Alianza Republicana Nacionalista). E ta susesor di Salvador Sánchez Cerén, ganadó di elekshon presidensial 2014 di partido FMLN.

Promé ku el a yega na e presidensia e tabata alkalde di Nuevo Cuscatlán di 2012 te 2015 i di San Salvador, kapital di El Salvador di 2015 te 2018, tur dos kargo bou di e bandera di (FMLN). Despues di konfliktonan interno el a wòrdu ekspulsá na 2017 for di e partido. Ku sosten di su siguidónan, el a fundá na 2018 su propio partido, Nuevas Ideas (NI). Su partisipashon na e elekshon presidensial 2019 tabata bou di partido GANA (Gran Alianza por la Unidad Nacional) ku a resulta den un mayoria apsoluto ku 1 434 856 voto (53.10 %), sin ku tabatin mester di un di dos buèlta.
Bonaire National Marine Park

**Bonaire National Marine Park** (BNMP) ta e reserva marino di mas bieu na mundu. E ta enserá e laman ront di e islanan Boneiru i Klein Bonaire for di e liña di awa altu te ku 60 meter di profundidat. E parke a keda establesé na 1979 i ta konsistí di 27 km² di ref di koral, mondinan di yerba di laman i di mangel. E ta inkluí tambe dos zona húmedo segun e "Konvenshon di Ramsar", esta e laguna di Lac i Klein Bonaire.

Na aña 1999 BNMP a risibí e status di 'parke nashonal' di Antias Hulandes. Na 2001 Klein Bonaire, isla chikitu inhabitá, a wòrdu agregá na e parke marino komo un zona di naturalesa legalmente protehá. Den laman west di Boneiru tin yen di lugánan di buseo ku ta  fásil pa yega for di e kosta. Pa buseadónan e lugánan di buseo rondó di Klein Bonaire ta aksesibel ku boto. Ku eksepshon di un área chikitu, akseso na e parke bou awa ta kompletamente liber pa buseadónan.

Loke ta úniko na BNMP ta ku e ta funshoná riba su mes entrada (sin subsidio). E fondonan ta bini for di un entrada ku ta kobra pa buseadó. Otro usuario, manera landadó, koredó di surf i kiteboard, kayakista i deportistanan akuátiko, ta paga un preis di entrada mas abou. Esaki simultaneamente ta duna entrada na e Washington Slagbaai National Park. Ademas di protekshon di naturalesa, e parke marino ta enkargá ku informashon pa turista tokante buseo responsabel i mantenshon di buinan pa barkunan ku buseadó. E maneho di e parke marino ta den man di STINAPA Boneiru ku tambe ta manehá Washington Slagbaai National Park. Piskadónan tambe tin entrada na e parke marino, pero nan reda mester ta sertifiká pa STINAPA Boneiru.


Two Caribbean Reef Squid, Bonaire, Dutch Antilles.jpg|Zeekát buladó (*Sepioteuthis sepioidea*) dilanti kosta di Boneiru.
Astrophyton muricatum by Jessica Rosenkrantz.jpg|*Astrophyton muricatum*, anochi na ref Bari.


## Link eksterno
* Bonaire National Marine Park
United St. Maarten Party

**United St. Maarten Party** (USP) ta un partido polítiko na Sint Maarten, fundá na 2013 pa Frans Richardson. E partido a sostené, komo partner di koalishon, gobièrnu di gabinete Marlin II (2016-2018) i e gabinete interino bou di Silveria Jacobs (2019-2020). Desde 2024 e no tin representashon den parlamento di Sint Maarten.

## Historia
Na fin di 2013 Frans Richardson ta lanta USP; dos aña promé el a retira di partido NA, pa kual e momentu ei e tabata parlamentario i lider interino. Richardson tabata lider di USP di 2013 te 2021. 

E partido ta debutá den elekshon pa Parlamento di Sint Maarten na 2014 i a logra dos asiento di e 15 asiento. Na 2016 e partido a haña tres asiento i na 2018 a baha bek na dos asiento, ku a wòrdu okupá pa Frans Richardson i Rolando Brison. Den elekshon di 2020 e partido a sa di mantene su dos asiento. Na 2021, Pamela Gordon-Carty, kende a sirbi komo minister di Salú, Desaroyo Sosial i Labor den gabinete Jacobs I, a keda elegí komo lider di partido. Den elekshon di 2024 e partido no ta logra ningun asiento.
Unified Resilient St. Maarten Movement

**Unified Resilient St. Maarten Movement** (papiamentu: **Movementu di St. Maarten Unifiká i Resiliente**, abreviá URSM) ta un partido polítiko na Sint Maarten. E partido a wòrdu fundá dia 10 di òktober 2021 pa Luc Mercelina. E vision di e partido ta basá riba un ideologia outonomista. 

E partido a debutá den elekshon di 11 di yanüari 2024 i a optené dos asiento den parlamento di Sint Maarten ku un total di 2028 voto. Dos dia despues el a sera un akuerdo di koalishon ku e partidonan Partido Demokrat (DP), Party for Progress (PFP) i Nation Opportunity Wealth (NOW) pa ku formashon di un gabinete nobo. Komo partido ku mayó voto den koalishon a designá lider di partido di URSM, Luc Mercelina, komo kandidato pa e puesto di promé minister.
Luc Mercelina

**Luc F. E. Mercelina** (☆ 6 di desèmber 1964 na Kòrsou) ta un siruhano i polítiko di Sint Maarten. E ta promé minister di Sint Maarten desde 3 di mei 2024. E ta fundadó i lider di Unified Resilient St. Maarten Movement (URSM). 

## Bida
Luc Mercelina a nasé na Kòrsou, e di dos yu di Milo Mercelina, di desendensia boneriano i Juliette S.F. Fleming di Marigot, Saint Martin. El a gradua komo dòkter na 1990 na e Universidat Médiko di Maastricht, Hulanda. Su karera profeshonal a kuminsa na Kòrsou, unda e tabata dòkter di kas den bario di Sta. Rosa di 1990 te ku 1992. El a sigui pa spesialisá den sirugia na Hospital Universitario di Leuven na Bélgika, kual el a kompletá na 1998. Despues di a traha un aña komo un siruhano na Hulanda, el a muda na 1999 pa Sint Maarten, unda el a traha na Sint Maarten Medical Center (SMMC) pa 10 aña. Na 2009 el a bolbe Bélgika i a traha komo siruhano den un hospital grandi te 2016. Durante e tempu ei el a traha tambe komo profesor na e fakultat di médisina di Universidat di Maastricht. Desde 2016 e ta biba na Sint Maarten i ta traha na SMMC.

Mercelina ta kasá ku Patricia E.A.M. Roumans i huntu nan tin tres yu.

### Karera polítiko
Mercelina tabata miembro di parlamento di Sint Maarten pa partido UD i UP. Den su promé salida den elekshon 2018 komo miembro di United Democrats (UD) el a optené 370 voto personal i un asiento den parlamento di Sint Maarten, ku el a okupá di 2 di aprel 2018 te 10 di februari 2020. Dia 9 di sèptèmber 2019 e ta bandoná UD i ta retirá su sosten na e koalishon komo parlamentario independiente, loke a kondusí na kaida di e di dos gabinete Marlin-Romeo.. Poko despues el a uni na United People's Party i a wòrdu elegí lider interino di e partido. Den elekshon 2020 e ta risibí 248 voto personal, loke tabata insuficiente pa mantene su asiento. Dos aña despues, na 2021, el a bandoná UP.

E mesun aña na òktober Mercelina a funda partido Unified Resilient St. Maarten Movement. Den elekshon 2024 e ta logra 704 voto di un total di 2028 voto ku USRM a risibí. Despues ku su partido a drenta un akuerdo di koalishon ku e Partido Demokrátiko, Party for Progress, i NOW, gobernador Baly ta apuntá Mercelina komo formado di un gobièrnu nobo. Dia 3 di mei 2024 el a huramentá komo promé minister i susesor di Silveria Jacobs. Dia 20 di mei, 17 dia despues, Luc Mercelina a bira premier demisionario ora Kevin Maingrette, parlamentario di NOW, a retirá su sosten di e koalishon i a uni su mes na e partidonan di oposishon NA i UP. Den e di dos elekshon di 2024 dia 19 di ougùstùs Mercelina a bira e votegetter mas grandi ku 1.315 voto, mientras su partido a saka 3 asiento. El a wòrdu apuntá komo formadó despues ku e partidonan URSM, DP, PFP i SAM a yega na un akuerdo di gobernashon.
Sarah Wescot-Williams

**Sarah Wescot-Williams** (☆ 8 di aprel 1956 na Sint Maarten) ta un polítiko di Sint Maarten i lider di Partido Demokrat di Sint Maarten (DP). Desde 10 di febrüari 2024 e ta presidente di parlamento di Sint Maarten, e promé presidente ku a wòrdu elegí unanimamente. E ta miembro di parlamento di Sint Maarten desde 2014 i elegí previamente komo presidente di parlamento di 7 di mei 2018 te ku 25 di sèptèmber 2019. Wescot-Williams tabata e promé minister-presidente di pais Sint Maarten di 2010 te 2014. 

## Biografia
Sarah Williams a nase dia 8 di aprel 1956 na Sint Maarten. Durante su estudionan na Merka el a optené e grado di bachelor den negoshi i finansa sigui pa un grado di master den administrashon públiko (suma cum laude) for di La Salle University na Pennsylvania. Den añanan 1980 e tabata hefe di departamento di finansa i na 1991 miembro di e Kolegio Ehekutivo di teritorio insular di Sint Maarten. 

Den elekshon pa parlamento di Antias Hulandes na 1990 Wescot-Williams ta hasi su debut riba lista di DP Sint Maarten; na 1994 e tabata nr.2 riba lista, logrando 1.474 voto personal, e mayó kantidat den DP i mas ku e lider di lista Marcel Gumbs i e lider politiko Claude Wathey. For di 1994 e ta lider di DP. Na 1995, despues di elekshon pa Konseho Insular di Sint Maarten el a bira konsehal.

Aunke su partido a logra solamente dos asiento den e elekshon di 2010, el a wòrdu selektá komo promé minister den e akuerdo di koalishon entre e partidonan UP i DP. Despues di e kaida di e promé gabinete Wescot-Williams na aprel 2012, el a wòrdu nombrá atrobe komo promé minister den e di dos gabinete Wescot-Williams, instalá dia 21 di mei 2012. Dia 19 di desèmber 2014, Wescot-Williams a wòrdu remplasá komo promé minister pa Marcel Gumbs.

Di desèmber 2017 te yanüari 2018 Wescot-Williams a formá un gabinete interino ku Leona Marlin-Romeo komo promé minister. Durante e periodo di koalishon a bira konosí ku su Partido Demokrátiko lo a uni ku UP di Theo Heyliger bou di nòmber United Democrats (Demokratnan Uní). UD ta logra un viktoria na e elekshon di 26 di febrüari 2018, despues di kua Wescot-Williams a bira presidente di parlamento di Sint Maarten. Dia 22 di sèptèmber 2019 el a entregá su renunsia komo presidente pa motibu di e kaida di e di dos gabinete di Marlin-Romeo. El a enkabesá e lista di UD den elekshon di dia 9 di yanüari 2020 kual a resulta den e perdida di 6 di su 7 asiento. Despues di reaktiva DP na 2023 e ta fungi komo lider di partido ku ta logra 2 asiento den elekshon di 2024. Desde 10 di febrüari 2024 e ta miembro di parlamento pa DP i presidente di parlamento di Sint Maarten. 

Sarah Wescot-Williams ta e viuda di Louis Wescot, ku a fayesé na 2006. E ta mama di un yu hòmber.
Nation Opportunity Wealth

**Nation Opportunity Wealth** (NOW, papiamentu: *Nashon Oportunidat Prosperidat*) ta un partido polítiko na Sint Maarten, ku a wòrdu fundá na 2021. Fundadó i lider di partido ta Christophe Emmanuel, kende e tempu ei tabata miembro independiente den parlamento di Sint Maarten, despues di a retirá di partido National Alliance (NA). 

E partido a debutá den elekshon di 11 di yanüari 2024 i a optené un total di 1488 voto, ku a resulta den 2 asiento. Dos dia despues di elekshon NOW a drenta den un akuerdo di koalishon ku e partidonan Democratic Party (DP), Party for Progress (PFP) i Unified Resilient St. Maarten Movement (URSM) pa formashon di e gabinete nobo. Desde 7 di febrüari 2024 Christophe Emmanuel i Kevin Maingrette ta miembro di frakshon NOW den parlamento.
Sint Maarten Medical Center

**Sint Maarten Medical Center** (SMMC) ta un hospital general na Sint Maarten, situá den Cay Hill entre e kapital Philipsburg i Simpson Bay. El a habri ofisialmente dia 7 di yüni 1991 ku un kapasidat di 62 kama i 100 empleado. Su kuido ta enserá tambe e islanan di Hulanda Karibense. E edifisio moderno ta un diseño di arkitekto Aubrey Ng. Na e parti franses di e isla tin e fasilidat médiko *Hospital Center Louis Constant Fleming*.

SMMC ta e susesor di St. Rose Hospital, ku a kuminsa na 1908 bou maneho di soeurnan Dominicanessen di Voorschoten. Su edifisio, ku tabata data di 1934, a wòrdu konvertí den un kas di ansiano.
Democratic Party (Sint Maarten)

**Democratic Party** (papiamentu: **Partido Demokrátiko Sint Maarten**, abreviá DP) ta un partido polítiko na Sint Maarten. E tabata aktivo for di 1954 te ku 2017, ora ku el a uni na United People's Party (UP) bou di e nòmber United Democrats (UD). Na 2023 el a wòrdu reaktivá ku Sarah Wescot-Williams komo lider di partido. Desde 7 di febrüari 2024 e partido ta representá den parlamento di Sint Maarten. 

## Historia
E partido wòrdu fundá na 1954 pa Claude Wathey, hunto ku Clem Labega. DP Sint Maarten a keda asosiá pa hopi tempu ku Wathey kende tabata empresario i un lider poderoso. El a retirá komo lider polítiko na 1992.

## Organisashon
Lider di partido
* Claude Wathey (1954 - 1994)  
* Sarah Wescot-Williams (1994 - 2017)
* Sarah Wescot-Williams (2023 - presente)
Lewis Hamilton

**Lewis Carl Davidson Larbalestier Hamilton** (7 di januari 1985) ta un coredo Ingles den Formula Un, actualmente ta competi pa Mercedes. Den Formula Uno, Hamilton a gana un record di shete titulo di Campeonato Mundial, empata cu Michael Schumacher. Entro otro ta mantene record di candidad di competencia gana (103), ''pole positions'' (104), y podium (197).
Dolfijn FM

**Dolfijn FM** ta un radioemisora na Kòrsou, ku ta transmití pa e islanan Kòrsou i Boneiru na idioma hulandes. El a wòrdu fundá na novèmber 2002. E ta transmití riba e frekuensia 97,3 MHz (Curaçao) i 97,5 MHz (Bonaire) i tambe via internet. E studio di Dolfijn FM ta establesé net pasùit di Willemstad na Seaquarium Beach, 25 m di laman. 

## Historia
Rinus Dekker, kofundadó di Exact Software, tabata doño di e radioemisora te su fayesimentu dia 5 di febrüari 2011. Despues e emisora a bira propiedat di un grupo di invershonista lokal. Na mei 2013 a bira konosí ku Dolfijn FM a bati bankrut, pero na sèptèmber di e mesun aña a anulá esaki i e radioemisora a kontinua su operashon. 

## Programashon

Dolfijn FM ta transmití prinsipalmente músika moderno ku ta popular entre e oyentenan. Tambe e ta trese e último notisia di e islanan di Karibe Hulandes, notisia mundial i notisia for di Hulanda. Tur siman e redakshon di músika di e emisora tabata selektá un disko resien ku ta wòrdu toka hopi durante un siman. E hit antiano aki tabata wòrdu anunsiá tur djabièrnè atardi pa 5:30 ora durante e Bright Top 40, ku despues a muda pa djasabra. Riba djabièrnè i djabièrnè anochi e emisora ta dediká atenshon na músika di baile i tin programanan ku ta ser presentá pa dj-nan konosí, manera Martin Garrix, Dennis Ruyer, Wessel van Diepen i Hardwell.

Varios eks-dj di radioemisoranan di Hulanda a traha programa pa Dolfijn FM, tanto dj-nan konosí komo no konosí. Den pasado, entre otro Desmond Baidjoe, Niek van der Bruggen, Robin Velderman, Jules van Hest, Koen van Huijgevoort, Annemieke Schollaardt, Seran van Wijk i Mischa Blok a presentá un programa. For di 2021 Michiel Zwartepoorte tin un programa aki.

## Link eksterno
* Wèpsait ofisial
Seaquarium Beach

**Seaquarium Beach** (konosí den boka di pueblo komo *Sea Aquarium Beach* of *Mambo Beach*) ta un playa na kosta sùitost di Kòrsou, net pasùit di Willemstad. E ta un di e playanan mas popular di e isla. E playa ta habrí pa públiko kontra pago. 

Seaquarium Beach a risibí su nòmber debí na e echo ku den serkania di e playa ta situá e Curaçao Sea Aquarium; un akuario marino i parke di atrakshon ku animalnan marino; entre otro dòlfein. Den e área tin diferente hotel, tienda, bar, klup i restorant. Aki tambe ta establesé e radioemisora Dolfijn FM.
Molina di biento

Un **molina di biento** ta un molina cu ta usa e energia di e movecion di biento pa e rotacion di su bletnan. Esaki ta sirbi pa entre otro genera energia y electricidad. Den pasado e molina di biento tabata wordo uza pa pomp of hala awa, mula trigo, saca zeta for di e pipita di diferente simia y zaag palo.

Ta distingui dos tipo principal di molina di biento:
* e molina di biento tradicional, cu a hunga un rol importante te siglo 18.
* e molina di biento industrial, cu ta sirbi pa genera electricidad y cu den ultimo decadanan a bira mas importante como fuente di energia (tipo turbina di biento).

## Molina di biento na Islanan ABC
For di fin di siglo 19 e islanan ABC a kuminsa importa molina di biento, tipo cu pomp, for di Merka pa distribucion di awa. Na Corsou tabata uza e molina pa irigacion, en particular pa por cultiva terenonan mas eleva. Despues plantashinan cu un propio fuente di awa tambe a kuminsa usa molina di biento pa saca awa. Na Aruba y Boneiro e molina di biento tabata wordo uza pa pomp awa di pos of di regenbak, sea pa uso propio of pa distribucion general pa medio di tubonan. 

Na mart 1911 a instala den Riffort aparatonan di telegrafia sin kabel y un molina di biento cu un dinamo como motor pa electricidad pa nan funcionamento. Esaki tabata e prome den su tipo y uzo den colonia Kòrsou i Dependensianan. Un luna despues a sigui cu instalacion di telegrafia na Boneiro den Fort Oranje, unda tabatin un molina di biento cu un antena di 16m pega na dje. 

Desde 1961 tin na Aruba un molina di biento tradicional, De Olde Molen, cu a wordo importa for di Hulanda pa sirbi como atraccion turistico.

## Galeria

Plantage met waterputten.jpg|Plantashi na Corsou cu posnan di awa y un molina di biento
Archaeological Museum Schelpstr44 Back 3, Oranjestad, ARUBA.JPG|Molina di biento riba un pos di awa na Museo Archeologico di Aruba
Salt production (Bonaire 2014) (15507259147).jpg|Molina di biento pa produccion di salu na Boneiro
De Oude Molen.JPG|Molina di biento hulandes "De Olde Molen" na Palm Beach, Aruba
Santa Maria (Kòrsou)

**Santa Maria** ta un bario den nortwèst di Willemstad, kapital di Kòrsou. E bario ta situá den serkania di Aeropuerto Hato i tin un karakter residensial. 

E bario a surgi for di e red di misanan katóliko ku a wòrdu desaroyá bou di Mgr. Nieuwindt. Parokia Santa Maria a ser fundá na 1847 i ta un di mas bieu na Kòrsou. Banda di e misa ku pastoria i santana katóliko tin algun skol. Den e bario ta ubiká e centro di rehabilitashon Instituto Mgr. Verriet.

E bario ta konsisti di sinku bisendario: Santa Maria, Salsbach, Stenen Koraal, Cabo Verde i Esperansa.

E klupnan deportivo SV Vesta (futbòl) i Santa Maria Pirates (beisbòl) tin nan sede den e bario. Ademas tin un parke di bala spesialmente pa hubentut, ku ta propiedat di Curaçao Little League. Varios pelotero konosí, manera Sharlon Schoop, a lanta den e bario di Santa Maria.
Wilhelmina di Hulanda

**Wilhelmina Helena Pauline Maria** (☆ 31 di ougùstùs 1880 na Den Haag  - † 28 di november 1962 na Apeldoorn), tabata reina di Reino Hulandes di 23 di november 1890 te 4 di september 1948 bou di e nomber Wilhelmina. E tabata carga e titulo di Princesa di Hulanda (1880-1890, 1948-1962), Princesa di Oranje-Nassau y Dukesa di Mecklenburg (1901-1962). El a casa cu su actoprimo Hendrik van Mecklenburg-Schwerin. For di e union ey un yiu muhe a nace: Juliana.

Wilhelmina tabata e unico yiu di e matrimonio di Rey Willem III (1817-1890) cu Reina Emma. Desde morto di su tata te cu el a haci 18 aña su mama a fungi como dirigente. Durante e Guera Mundial II el a bay den exilio na Inglatera. Pa motivo di kebrante di salud di Wilhelmina, princesa heredero Juliana tabata dirigente na 1947 y 1948, pa en total di 157 dia. Wilhelmina tabata pa casi 58 aña largo monarca di Reino Hulandes, pero en realidad a goberna algo menos cu 50 aña. Apesar di esaki e ta e hefe di estado cu a sinta mas largo den historia di Reino Hulandes.

## Mira tambe
* Cas Real di Reino Hulandes
Turbina di biento

Un **turbina di biento** ta un turbina cu ta converti biento den electricidad pa medio di un generator. Esaki ta distingui e turbina di biento moderno for di e molina di biento tradicional, cu ta uza energia mecanico directamente pa, por ehempel, mula trigo of pomp awa. Turbinanan di biento ta birando dia pa dia mas importante como fuente di energia renobabel y ta wordo uza den hopi pais pa reduci costo di energia y dependencia riba energia fossiel. Ta uza turbina di biento mas tanto den parkenan di molina di biento.  

## Clasificacion
Dependiendo di su construccion y capacidad turbinanan di biento ta wordo parti den e siguiente tamaño:
* *chikito* (of mini-turbina di biento) cu un mast te maximo 15 m halto y un capacidad di 0,5 te 10KW (kilowatt).
* *mediano* cu un mast for di 15 m halto y un capacidad di 10 te maximo 300KW.
* *grandi* cu un capacidad mas grandi cu 300KW; versionnan mas recien ta alcansa capacidadnan te 12 MW (megawatt).

## Impacto ambiental
E turbina di biento sa tin impacto ambiental, apesar cu e ta un fuente di energia renobabel y cu su operacion no ta dañino pa medio ambiente. Tin hende cu ta considera cu turbinanan di biento ta ocaciona hopi ruido y tin un aparencia no-atractivo. Sinembargo, nan no ta wordo coloca mas cerca cu 300 m for di casnan residencial. Cu e distancia aki e zonido di un turbina di biento no ta mas duro cu e zonido averahe di un airco di cas. 

## Introduccion na Islanan ABC
E prome turbinanan di biento ta wordo introduci na Antias Hulandes meymey di decada 1980 pa produci energia alternativa na un escala mas grandi. Na 1984 ELMAR Aruba a instala patras di su oficina den Wilhelminastraat e prome turbina di biento di Aruba cu capacidad di 60KW como proyecto di prueba. Den e mesun aña e base militar di Marina Real na Kòrsou tabata dispone caba di un turbina di biento cu un capacidad di 300KW pa genera energia pa uzo propio. Ambos proyecto no a duna e resultadonan spera y na 1989 ELMAR a desmantela e molina. 

Dia 18 di september 1985 Kodela NV, e compania di distribucion di awa y electricidad na Corsou awendia bou nomber di Aqualectra, a inaugura un turbina di biento di 30 m halto cu capacidad di 300KW riba e plano di San Pedro na Hato. 

Aunke for di 1986 WEB Boneiru a propone pa introduci e sistema di turbina di biento esaki no e keda realisa te 1993 ora e prome molina na Sorobon a keda entrega.

## Mira tambe
* Energia sostenibel na Aruba

## Link externo
*  www.windpowerorg Guided Tour on Wind Energy
* Global Wind Energy Council
* World's Largest Wind Turbine
* Harvesting the Wind (45 charla tocante turbina di biento pa profesor Magdi Ragheb
Amador Nita

**Amador Poulo Nita** (☆ 18 di ougùstùs 1921 na Kòrsou - † 17 di yüni 1970 na Willemstad) tabata un lider sindikal yu di Kòrsou, aktivista polítiko, eskritor i polítiko. E tabata minister di Asuntunan Sosial i Salubridat di Antias Hulandes di 1969 te su morto na 1970. Entre su siguidonan e tabata konosí komo e "Komandante". E tabata bisti un tipo di uniform koló bèrdè, estilo De Gaulle ku un petchi estilo Castro, lokual a lanta hopi krítika. Ku su aparensia e tabata representá e luchadó i heroe di e klase trahadó antiano. El a bai den historia komo e minister di pueblo. 

## Karera polítiko
Dia 5 di yüli 1969, Nita, huntu ku Wilson Godett i Stanley Brown, a fundá e partido polítiko Frente Obrero i Liberashon 30 di mei (FOL). E partido radikal sosialista aki, ku a surgi despues di e rebelion di Trinta di Mei, a logra un viktoria grandi den e elekshonnan di sèptèmber 1969. Ya na 1952, Nita a publiká un pamfleta skirbí na hulandes ku e título *De sociale wensdromen van het landskind in de gelijke delen van het nieuwe koninkrijk* ("E soñonan sosial di e yu di tera den e partinan igual di e reino nobo"). Den e pamfleta el a defendé e igualdat i ekivalensia di Kòrsou i su yunan di tera ku Hulanda i e hulandesnan.                

Dia 12 di desèmber 1969 el a asumí e puesto di minister di Asuntunan Sosial i Salubridat Públiko den gabinete Petronia. Komo polítiko i administradó su interes tabata bai tambe pa e "hòmber chikitu" manera el a yam'é, e trahadó di Bandabou, Santa Maria, Klip of Nieuwpoort, pa kua el tabata lucha añanan largu komo lider sindikal. Mas o ménos seis luna despues di okupa e puesto el a fayesé den Sehos na edat di 49 aña.

Amador Nita ta derá den santana di Santa Maria. E tabata kasá i tata di sinku yu, mientras su pareha tabata den espera di nan di seis yu. Despues di su fayesimentu su ruman Amos Nita (1924-1995) a sigui den su paso komo polítiko di FOL. Su yu hòmber, Carlos Martilla, tabata lider polítiko di Partido Provinshal den añanan 1990.

## Honor
Na 1976 e skol na Saliña, tras di lanthùis Hel, a kambia nòmber pa Amador Nita MAVO. E sentro hubenil antiano na Amsterdam a habri na 1983 bou nòmber di Amador Nita i na 1985 e sede di partido FOL na Koraal Partir a haña su nòmber. Desde 1992 tin den bario di Mahuma na Willemstad Kaya Amador Nita.
Willem III di Hulanda

**Willem Alexander Paul Frederik Lodewijk** (☆ 19 di februari 1817 na Brusela - † 23 di november 1890 na Apeldoorn) tabata rey di Reino Hulandes y Gran Duke di Luxemburg di 17 di mart 1849 te su morto na 1890. E tabata carga e titulo di Prins di Oranje-Nassau y tabata Duke di Limburg di 1849 te e disolucion di e dukado na 1866.

Willem tabata e yiu homber mayo di e matrimonio di Rey Willem II di Hulanda ku Reina Anna Paulowna. Despues cu su welo rey Willem I a bandoná e trono na 1840, el a bira prins di Oranje. Despues di e morto di su tata, e tabata su sucesor como rey di Reino Hulandes.

Na 1839 Willem a casa cu su prima, princesa Sophie van Württemberg (1818-1877). Hunto nan a haña tres yiu homber: Willem, Maurits y Alexander, cu tur a fayece prome cu nan tata. Despues di e fayecimento di su casa, Willem a casa di nobo na 1879 cu e princesa aleman Emma zu Waldeck und Pyrmont. For di e union aki a nace un yiu muhe, Wilhelmina, kende a bira su sucesor.

## Mira tambe
* Cas Real di Reino Hulandes
Emma van Waldeck-Pyrmont

**Adelheid Emma Wilhelmina Theresia**, naci oficialmente como Adelaïde Emma Wilhelmina Therèse princesa zu Waldeck und Pyrmont (☆ 2 di augustus 1858 na Arolsen (Alemania) - † 20 di maart 1934 na Den Haag), tabata e di dos esposa di Rei Willem III di Reino Hulandes for di 7 di yanüari 1879 te su morto dia 23 di novèmber 1890 i reina-dirigente di Reino Hulandes for di 1890 te 1898. Komo dirigente, e tabata e monarca interino, promé algun dia prome ku su esposo a fayece, i despues e añanan cu a sigui pa e reina, su yiu muhe menor di edad Wilhelmina. E tabata conoci como Reina Emma.

Emma a nace dia 2 di augustus 1858 den palacio di Arolsen como princesa di Waldeck-Pyrmont. E tabata e di cuater yiu muhe di Georg Viktor, prins di Waldeck-Pyrmont, y princesa Helena di Nassau-Weilburg. Su ruman homber, prins Friedrich I, tabata e ultimo monarca di Waldeck y Pyrmont. Su ruman muhe, princesa Helena, tabata casa cu prins Leopoldo, duke di Albany y yiu di Reina Victoria. Su welo materno tabata Willem, Duke di Nassau, un nieto di princesa Carolina di Oranje-Nassau, pa medio di ken el a hereda te 1887 un luga den e linea di sucesion di e corona hulandes.

## Mira tambe
* Cas Real di Reino Hulandes
Lista di nomber bieu di moneda

E **lista di nomber bieuw di [[moneda]]** ta duna un bista di monedanan bieu cu no ta na uzo mas y cu a tabata uza como medio di pago na Corsou y dependencianan o a fungi como unidad di cuenta.
Victoria di Reino Uni

**Alexandrina Victoria di Hanover** (☆ 24 di mei 1819 na London - † 22 di januari 1901 na Isla di Wight (Reino Uni) tabata reina di Reino Uni for di 1837 te 1901 y for di 1877 tambe emperadora di India.

Reina Victoria a sinta riba trono pa 63 aña, shete luna i dos dia y tabata, te dia 9 di september 2015 ora el a wordo surpasa pa Elizabeth II, e monarca cu a reina mas largo den historia di Reino Uni. E periodo di su reinado ta conoci tanto den Reino Uni como den otro paisnan como e era victoriano (*the Victorian era*).
Lista di promé minister di Fransia

E hefe di gobièrnu di Fransia ta ser yamá **promé minister di Fransia** (franses: Premier ministre) for di 1959, ora Michel Debré a bira e promé ofisial nombrá bou di e di 5 Repúblika di Fransia. Durante periodonan anterior den historia, e hefe di gobièrnu di Fransia tabata konosí pa diferente título, por ehempel Presidente di Konseho di Minister (Président du Conseil des ministres). E promé minister no mester wòrdu konfundí ku e funshon elektivo di presidente di Repúblika Franses, ku ta nombra e promé minister komo hefe di estado. 

## Di 5 Repúblika di Fransia
Contramarca

Den numismatica, un **contramarca** o **contraseyo** ta un stempel chikito cu su meta ta pa cambia e balor o area di circulacion. 

Gobierno di teritorio Hulandes na Caribe Hulandes, a implementa contramarca pa motibo monetario.

## Efectonan monetario
E efecto monetario por ta di dos sorto:

# Moneda cu contramarca ta valido, otro sin contramarca no ta (tin biaha net robes).
# Moneda cu contramarca tin un balor X, sin contramarca tin un balor Y (normalmente X ta mas halto cu Y).

Sigur unda no tin fuente oficial skirbi, ta hopi biaha masha dificil pa indica exactamente kico tabata e efecto monetario di un contramarca. Unda tin insiguridad tocante e efecto monetario: *desconoci, den cualkier caso declar'e valido*.

## Sorto di contramarca
Yotin korta

**Yotin korta** ta un moneda corta den cuater o cinco pida, cada pida tabatin tres banda. E yotin tabata marca cu un contra marca (por ehempel, un gestempel oval cu letter *C*) o tabatin un indicacion di balor, nan balor tabata depende di e peso cu mayoria di biaha tabata hopi mas halto cu e balor intrinsico, cual tabata haci'e masha atractivo pa e falsificadonan. 

Na fin di siglo 18 y cuminsamento di siglo 19, a desaroya e cortamento di monedanan di 8 reaal Spaño, tin biaha 2 reaal, y heldo Hulandes. Debi na e forma di produccion, e monedanan nobo a haya e nomber di "guillotina". Na Papiamento, "guillotina" a bira "yotin korta". 

Na 1499, ora e Spañonan a colonisa Corsou y a keda na mando te na fin di siglo 18, e monedanan colonial Spaño tabata e forma principal di pago. Debi na un importacion mas halto cu e exportacion di producto, tabatin un scarsedad di moneda. Asina, gobernador Johann Rudolf Lauffer a tuma e decision na 1799 pa corta 8.000 peso di plata Spaño (8 real) den cuater pida y cada pida a haya e balor di 3 real.
Charles de Gaulle

**Charles André Joseph Marie de Gaulle** (☆ 22 di novèmber 1890 na Rijsel - † 9 di novèmber 1970 na Colombey-les-Deux-Églises (Fransia)) tabata un militar i polítiko franses. El a bringa durante promé Guera Mundial komo ofisial den Bataya di Verdun i a liderá den eksilio e forsanan franses liber kontra Alemania Nazi durante di dos Guera Mundial. Di 1944 pa 1946 el a presidí e gobièrnu provishonal di e repúblika franses pa restorá un repúblika na Fransia. Na 1958 durante e guera di Argelia el a sali for di penshun ora ku el a wòrdu nombrá promé minister pa presidente René Coty. El a renobá e konstitushon franses y a funda e di 5 Repúblika di Fransia despues di aprobashon pa referèndum. E aña siguiente el a wòrdu elegí presidente di Fransia, un posishon ku el a mantené te su renunsia na 1969. 

## Honor
Un kantidat di monumento a wòrdu konstruí pa konmemorá De Gaulle. E aeropuerto di mas grandi di Fransia, ku ta situá na Roissy, pafó di Paris, ta yama Aeropuerto Charles de Gaulle. E plasa di mas drùk di Paris, Place Charles de Gaulle, tambe a risibí su nòmber. E plasa aki antes tabata yamá Place de l'Étoile. Den e plasa aki ta pará e Arc de Triomphe. E portavion di Fransia ku ta funshoná ku energia nuklear tambe a risibí su nòmber. Dia 4 di aprel 2005 De Gaulle a keda elegí pa televidentenan komo e hòmber mas grandi di Fransia di tur tempu. Asina por bisa ku el a logra su meta, pasobra el a yega di remarká ku *"e persona Charles de Gaulle tabata interes'é solamente komo figura históriko"*.
Yubi Kirindongo

**Hubert Marcolino (Yubi) Kirindongo**, tambe Jubi Kirindongo,  (☆ 24 di yanüari 1946 na Willemstad) ta un artista visual i eskultor di Kòrsou. E ta konosí pa su arte di resiklahe i ta ikono kultural di Kòrsou.

## Biografia
Kirindongo a nase na Kòrsou, yu di un mama soltero. Na 1965, na e edat di 19 aña, el a yega Oropa riba un barku di karga. Na Alemania, su talento pa dibuhá a wòrdu deskubrí pa e eskritor Hubert Fichte. Despues el a traha komo enfermero i komo bòksdó. El a wòrdu enkarselá, tabata kasá i na 1976 a bolbe Kòrsou.
Kirindongo a kuminsá komo pintor outodidakto, i na 1973 el a partisipá na un eksposishon den un misa na Den Haag; e tempu ei su trabou tabata ser yamá hopi prometedor. Despues di a regresá Kòrsou, e tabata traha artíkulonan di bumper di kromo i di otro materialnan di desperdísio sin mucho balor. Temanan mas prinsipal den obranan ta e libertat humano, e kondenashon i lucha kontra  esklavitut, y e dunamento di bida nobo na algo ku ta parse di ta "morto". 

Su obranan di arte ta visibel den espasio públiko, manera na e Monumento di Pas riba Plasa di Pas desde 1986 i e porta di metal di 2001 riba e rotònde banda di Zegu. Na 2012, a duna e rotònde aki e nòmber di *Plenchi di tráfiko Hubert M. (Yubi) Kirindongo*. Tambe visibel ta su influensia den e obranan di e artistanan Roberto Tjon-A-Meeuw i Giovanni Abath. 

Na añanan ochenta el a traha su mes kas y galeria, na Kòrsou.

Kiridongo tabata e protagonista den e pelíkula *Almacita di desolato* (1986) di Felix de Rooy. Na 1997 el a risibí e premio Cola Debrot. Den e promé mitar di 2014 museo Beelden aan Zee na Scheveningen a presentá un eksposishon di su obranan. 

Kirindongo ta kreadó di e monumento pa e rebelion di katibu di 1795 na Kòrsou. Esaki ta konsistí di shete pilar ku un man ku ta tene un kadena kibrá, ku huntu ta indiká e pasonan di e resistensia di 1795, na Lanthùis Kenepa, Santa Cruz, Porto Mari, Saliña Sint Marie, Seri Neger i Lanthùis Savonet.

E dokumental "Yubismo" riba su bida i obra a wòrdu estrená na Kòrsou na 2022. E pelíkula, riba kua direktor Corry van Heijningen a traha sinku aña, a wòrdu presentá na e Caribbean Tales International Film Festival na Toronto na sèptèmber 2023.

Na su kas, na Seri Kandela, su obranan ta ekshibí den un galeria i hardin di eskultura, konosí komo Museo Yubi Kirindongo.

## Bibliografia
* Thomas Meijer zu Schlochtern (2014), *Yubi Kirindongo – Rebel in in de kunst*, Stichting LM publishers: Arnhem, ISBN 9789460222221 (ehemplar pa chèk)

## Link eksterno
* Yubi Kirindongo 35 jaar als kunstenaar op Curacao, *Radio Nederland Wereldomroep*, 2011